open-index/open-wikipedia-markdown huggingface dataset:
தேன் (2010 துருக்கியத் திரைப்படம்)

**தேன் (2010 துருக்கியத் திரைப்படம்)** (*Honey (2010 film)*) (துருக்கியம்:Bal) என்பது 2010 ஆம் ஆண்டு வெளிவந்த  துருக்கிய நாடகத் திரைப்படமாகும். செமிஹ் கபனோக்லு இயக்கிய இத்திரைப்படம், யூசுப் முத்தொகுப்பின் மூன்றாவது மற்றும் இறுதிப் பகுதியாகும். முந்தைய திரைப்படங்களான முட்டை (2007), பால் (2008) ஆகியவற்றின் தொடர்ச்சியாக இத்திரைப்படம் அமைந்துள்ளது.

## படக்கரு
கிழக்கு கருங்கடல் பகுதியில் வாழும் ஆறு வயது சிறுவனின் பார்வையில் இக்கதை நகர்கிறது. காணாமல் போன தேனீ வளர்க்கும் தன் தந்தையைத் தேடி, காட்டில் அலையும் யூசுப் என்ற சிறுவனின் பயணத்தை இது விவரிக்கிறது. இத்திரைப்படத்தில் மிகக் குறைவான வசனங்களும், இசையும் மட்டுமே பயன்படுத்தப்பட்டு, இயற்கையின் ஒலிகளுக்கு முக்கியத்துவம் அளிக்கப்பட்டுள்ளது.

## விருதுகள்
இத்திரைப்படம் 60வது பெர்லின் பன்னாட்டுத் திரைப்பட விழாவில் திரையிடப்பட்டு, மதிப்புமிக்க தங்கக் கரடி விருதை வென்றது. 83வது அகாதமி விருதுகளில் சிறந்த வெளிநாட்டுத் திரைப்படத்திற்கான ஆஸ்கார் விருதுக்கு துருக்கியின் அதிகாரப்பூர்வப் பரிந்துரையாக இது தேர்ந்தெடுக்கப்பட்டது. பன்னாட்டு அரங்கில் துருக்கியத் திரைப்படங்களின் புகழை இத்திரைப்படம் மேலும் உயர்த்தியது.

## மேற்கோள்கள்

பகுப்பு:2010 திரைப்படங்கள்
பகுப்பு:துருக்கிய மொழி வார்த்தைகளைக் கொண்ட கட்டுரைகள்
பகுப்பு:கோல்டன் பியர் வெற்றியாளர்கள்
பகுப்பு:செருமானியத் திரைப்படங்கள்
பகுப்பு:துருக்கியத் திரைப்படங்கள்
நிஜத்தடன் நிலவன் (Nilavan)

= நிஜத்தடன் நிலவன் (Nilavan) =
நிஜத்தடன் நிலவன், பொதுவாக நிலவன் என அறியப்படுபவர், ஒரு தமிழ் பத்திரிகையாளர், எழுத்தாளர், கவிஞர், நாடக மற்றும் பரதநாட்டியக் கலைஞர், சமூக ஆய்வாளர் மற்றும் உளவளத் துணையாளர் ஆவார். தமிழர் வரலாறு, மனித உரிமைகள், போரால் பாதிக்கப்பட்ட மக்களின் வாழ்க்கை அனுபவங்கள் மற்றும் சமூக நினைவுகளை பதிவு செய்யும் எழுத்தாளராக அறியப்படுகிறார்.
----

## ஆரம்ப வாழ்க்கை
நிலவன் இலங்கையில் பிறந்தவர். அவர் சிறுவயதில் காந்தரூபன் அறிவுச் சோலை எனப்படும் சிறுவர் இல்லத்தில் வளர்ந்தார்.

அவரது ஆரம்பக் கல்வியை யாழ்ப்பாணத்தில் கற்றார். பின்னர் தனது உயர்கல்வியை மல்லாவி மத்திய கல்லூரியில் பயின்றார்.
----

## கல்வி
நிலவன் University of Jaffna-யில் உளவியல் துறையில் BA Special (Psychology) பட்டப்படிப்பை பெற்றார்.

மேலும் சமூக மேம்பாடு, உளவியல் ஆலோசனை மற்றும் மனநல ஆதரவு தொடர்பான பயிற்சிகளையும் பெற்றுள்ளார்.

பின்னர் University of Madras-இல் இதழியல் (Journalism) தொடர்பான முதுகலை கல்வியையும் கற்றார்.
----

## தொழில்வாழ்க்கை
நிலவன் சமூக மேம்பாடு மற்றும் உளவியல் ஆதரவு துறைகளில் பல ஆண்டுகள் பணியாற்றியுள்ளார்.

அவர்

* போரால் பாதிக்கப்பட்ட சமூகங்கள்
* இடம்பெயர்ந்தோர் முகாம்கள்
* தடுப்பு முகாம்கள்
* முதியோர் இல்லங்கள்
* மருத்துவமனைகள்

இவற்றில் மனநல மற்றும் சமூக ஆதரவு பணிகளில் ஈடுபட்டுள்ளார்.

அவர் Vavuniya General Hospital மருத்துவமனையில் உளவியல் ஆலோசகராக பணியாற்றியுள்ளார்.

பின்னர் அகதி மற்றும் குடியேற்ற சமூகங்களுடன் தொடர்புடைய சமூக மற்றும் உளவியல் ஆதரவு பணிகளிலும் பங்காற்றினார்.

மேலும் Australian Broadcasting Corporation உடன் தொடர்புடைய ஊடக நிகழ்ச்சிகளில்

“அரசியலரங்கம்” மற்றும் “எழுவாணம்” போன்ற நிகழ்ச்சிகளின் தொகுப்பாளராகவும் பணியாற்றியுள்ளார்.
----

## கலை மற்றும் இலக்கிய பங்களிப்பு
நிலவன் ஒரு

* பரதநாட்டியக் கலைஞர்
* நாடகக் கலைஞர்
* கவிஞர்
* எழுத்தாளர்

ஆகவும் அறியப்படுகிறார்.

அவர் தனது எழுத்துக்களின் மூலம் தமிழர் வரலாறு, சமூக நினைவுகள் மற்றும் அரசியல் நிகழ்வுகளை பதிவு செய்து வருகின்றார்.
----

## எழுத்துப் பணிகள்
நிலவன் எழுதிய நூல்கள்:

* காந்தள் கரிகாலன்
* வரிசுமந்த நினைவுகள்
* ஈழப்படுகொலையின் சுவடுகள் – பாகம் 1
* ஈழப்படுகொலையின் சுவடுகள் – பாகம் 2
* தியாக வேள்வி
* குருதியில் நினைத்த மண்
* விழுதுகள் – பாகம் 1
* விழுதுகள் – பாகம் 2
* அடிகற்கள்

----

## விருதுகள்
நிலவன் தனது கலைப்பணிக்காக

“ஆடல் செல்வன்” விருதை பெற்றுள்ளார்.
----

## சமூக பங்களிப்பு
நிலவன் தனது எழுத்துகள், கலை மற்றும் சமூகப் பணிகளின் மூலம் மனித உரிமைகள், சமூக நீதி மற்றும் வரலாற்று நினைவுகளை பதிவு செய்யும் பணிகளில் தொடர்ந்து ஈடுபட்டு வருகிறார்.

அவரது கட்டுரைகள் தமிழர் வரலாறு, உலக அரசியல் மற்றும் போருக்குப் பிந்தைய சமூக மாற்றங்களை ஆய்வு செய்யும் தன்மையைக் கொண்டவை.
சுசுருத் அரவிந்த் தர்மாதிகாரி

**சுசுருத் அரவிந்த் தர்மாதிகாரி** (*Sushrut Arvind Dharmadhikari***-**பிறப்பு 8 சூலை 1966) என்பவர் ஓர் இந்திய நீதிபதி ஆவார். இவர் மார்ச் 2026 முதல் தமிழ்நாடு சென்னை உயர் நீதி மன்றத்தின் தலைமை நீதிபதியாகப் பணியாற்றி வருகிறார். முன்னதால ஏப்ரல் 2025 முதல் கேரள உயர் நீதிமன்றத்தில் நீதிபதியாகப் பணியாற்றினார். இவர் மத்தியப் பிரதேச உயர் நீதிமன்றத்திலும் பணியாற்றியுள்ளார்.

## ஆரம்பகால வாழ்க்கை மற்றும் தொழில்
நீதிபதி தர்மாதிகாரி 1966 சூலை 8 அன்று சத்தீசுகரில் உள்ள ராய்ப்பூரில் பிறந்தார். நாக்பூர் பல்கலைக்கழகத்தில் வணிகம் மற்றும் சட்டத்தில் பட்டம் பெற்றார். 1992ஆம் ஆண்டில் இவர் மத்தியப் பிரதேச உயர் நீதிமன்றத்தில் வழக்கறிஞராக சேர்ந்தார். போபால் எரிவாயு சோகத்தில் பாதிக்கப்பட்டவர்களுக்கான நல ஆணையரின் ஆலோசகராக பணியாற்றியதால், இந்திய வரலாற்றில் மிக முக்கியமான சட்ட விடயங்களில் இவர் இணைக்கப்பட்டார். 2000 முதல் 2015 வரை இந்திய ஒன்றியத்தின் நிலை ஆலோசகராக பணியாற்றினார்.

இவர் 7 ஏப்ரல் 2016 அன்று மத்தியப் பிரதேச உயர் நீதிமன்றத்தின் கூடுதல் நீதிபதியாக நியமிக்கப்பட்டார். மேலும் 17 மார்ச் 2018 அன்று நிரந்தரமாக நியமிக்கப்பட்டார். ஏப்ரல் 2025இல் கேரள உயர் நீதிமன்றத்திற்கு மாற்றப்பட்டு 23 ஏப்ரல் 2025 அன்று பதவியேற்றார். கேரள உயர்நீதிமன்றத்தில், *தி கேரளா ஸ்டோரி 2 கோஸ் பியாண்ட்* வெளியீட்டை எதிர்த்து தாக்கல் செய்யப்பட்ட மனுவை விசாரித்த இரண்டு நீதிபதிகள் கொண்ட இருக்கையில் நீதிபதி தர்மாதிகாரி ஒருவராக இருந்தார்.

பெப்ரவரி 2026 இல், உச்சநீதிமன்ற கொலீஜியம் இவரை சென்னை உயர்நீதிமன்றத்தின் தலைமை நீதிபதியாக உயர்த்த பரிந்துரைத்தது, தர்மாதிகாரியினை மார்ச் 5, 2026 அன்று நியமித்தது.

## மேற்கோள்கள்

பகுப்பு:வாழும் மக்கள்
பகுப்பு:1966 பிறப்புகள்
புதுச்சேரி மக்களவைத் தேர்தல் 2019

**[[2019 இந்தியப் பொதுத் தேர்தல்|இந்தியப் பொதுத் தேர்தல்]]** 11 ஏப்ரல் 2019 முதல் 19 மே 2019 வரை ஏழு கட்டங்களாக நடத்தப்பட்டது. இந்தத் தேர்தல் மூலம் 17வது மக்களவை உறுப்பினர்கள் தேர்ந்தெடுக்கப்பட்டனர். புதுச்சேரி தொகுதிக்கான பொதுத் தேர்தல் 18 ஏப்ரல் 2019 அன்று நடைபெற்றது.

ஐக்கிய முற்போக்குக் கூட்டணி கூட்டணி சார்பில் இந்திய தேசிய காங்கிரஸ் கட்சியின் வேட்பாளராக வெ. வைத்தியலிங்கம் போட்டியிட்டார். அதே சமயம் தேசிய ஜனநாயகக் கூட்டணி சார்பில் என். ஆர். காங்கிரஸ் கட்சியின் வேட்பாளராக டாக்டர் கே. நாராயணசாமி போட்டியிட்டார்.

மக்கள் நீதி மய்யம் கட்சி சார்பில் டாக்டர் எம். ஏ. எஸ் சுப்பிரமணியனும், நாம் தமிழர் கட்சி கட்சி சார்பில் என். சர்மிளா பேகமும் ஆகியோர் தேர்தலில் போட்டியிட்டனர்.

## மேற்கோள்கள்
போர்னைட்

**போர்னைட்** *Bornite* போர்னைட் என்பது கனிமம் ஆகு. இது மயில் தாது என்றும் அழைக்கப்படுகிறது.  இது காப்பர் இரும்பு சல்பைடு என்ற வேதியியல் கலவையைக் கொண்ட ஒரு சல்பைட் கனிமம் ஆகும். இது சாய்சதுரம் அமைப்பில் படிகமாக அமைகின்றது. இது ஒரு முக்கியமான செப்புத் தாது ஆகும்.

## தோற்றம்

போர்னைட் அதன் மேற்பரப்புகளில் பழுப்பு முதல் செம்பு-சிவப்பு நிறத்தைக் கொண்டதாக அமைந்துள்ளது.  மேலும் இது சில இடங்களில் நீலம் முதல் ஊதா வரையிலான பல்வேறு ஒளிரும் தன்மையுடையதாக இருகின்றது.  இதன் ஒளிரும் தன்மை பார்பதற்கு  மயில் போன்ற வண்ணத்தில் இருப்பதால்  மயில் செம்பு தாது என்ற புனைப்பெயரைக் கொண்டுள்ளது.

## கனிமவியல்
போர்னைட் ஒரு முக்கியமான செப்பு தாது கனிமமாகும். மேலும் இது மிகவும் பொதுவான சால்கோபைரைட்டுடன் போர்பிரி செப்பு படிவுகளில் அதிகமாக காணப்படுகிறது. சால்கோபைரைட் மற்றும் போர்னைட் இரண்டும் பொதுவாக செப்பு படிவுகளின் சூப்பர்ஜீன் செறிவூட்டல் மண்டலத்தில் சால்கோசைட் மற்றும் கோவெல்லைட் என்பனவற்றால் மாற்றப்படுகின்றன. இதன் நிறை அடிப்படையில் சுமார் 63 சதவீத செப்பு உடைய ஒரு  முக்கியமான தாதுவாக அமைந்து இருகின்றது.

## அமைப்பு

இதன் அமைப்பு கனசதுரமகவும் நெருக்காமாகவும் சல்பர் அணுக்களையும் அடிப்படையாகக் கொண்டு அமைந்துள்ளது.  போர்னைட் செம்பு மற்றும் இரும்பு அணுக்கள் கனசதுரத்தின் எண்மங்களில் அமைந்துள்ளன.  இவை குளிரூட்டப்பட்ட பிறகு இரும்பு மற்றும் காப்பர் வகைப்படுத்தப்படுகின்றன.

## போர்னைட் கலவை
போர்னைட் தாமிரம் மற்றும் இரும்பின் ஒப்பீட்டு அளவுகளில் கணிசமான அடன்ஃப்கியுள்ளது. மேலும் திடக் கரைசல் சால்கோபைரைட் மற்றும் டைஜனைட் அதிகமாக இருகின்றது.

## வடிவம்
அரிய படிகங்கள் தோராயமாக கனசதுரம் அல்லது எண்முகி வடிவத்தைக் கொண்டுள்ளன. பொதுவாக மிகப்பெரியது. படிகவியல் திசையில் ஊடுருவல் இரட்டையர் என அழைக்கப்படுகின்றது.{111}.

## நிகழ்தகவு

இந்த போர்னைட் உலகளவில் செப்புத் தாதுக்களில் காணப்படுகிறது.  இதில் அமெரிக்காவின் மொன்டானாவின் புட்டே மற்றும் கனெக்டிகட்டின் பிரிஸ்டல் ஆகிய இடங்களில் குறிப்பிடத்தக்க படிக இடங்கள் கிடக்கப்படுகின்றது. இது கார்ன் ப்ரியா சுரங்கம், இல்லோகன் மற்றும் இங்கிலாந்தின் கார்ன்வாலில் உள்ள பிற இடங்களிலிருந்தும் பெறப்படுகிறது. ஆஸ்திரியாவின் கிழக்கு டிரோலில் உள்ள ப்ரோஸ்னிட்ஸ் ஆல்ப்ஸ், ஜிம்பாப்வேயின் லோமகுண்டி மாவட்டத்தில் உள்ள மங்குலா சுரங்கம், மொராக்கோவின் டலேட், மொராக்கோவின் நியூவா சுரங்கம், டாஸ்மேனியாவின் மேற்கு கடற்கரை மற்றும் கஜகஸ்தானின் டிஜெஸ்காஸ்கன் ஆகியவற்றிலிருந்து பெரிய படிகங்கள் கிடைக்கின்றன.

## வரலாறு மற்றும் பெயர்க்காரணம்
இது முதன்முதலில் 1725 ஆம் ஆண்டில் போஹேமியாவின் தாது மலைகளில், தற்போது செக் குடியரசின் கார்லோவி வேரி பகுதியில் காணப்பட்டதாக கூறப்படுகிறது. மேலும் 1845 ஆம் ஆண்டில் ஆஸ்திரிய கனிமவியலாளர் இக்னாஸ் வான் போர்ன் என்பவர் பெயரிட்டார்.

## மேற்கோள்கள்

பகுப்பு:கனிமங்கள்
உடையார்பாளையம் அருள்மிகு திரு வில் வளைத்த விநாயகர் ஆலயம்

**அருள்மிகு திரு வில் வளைத்த விநாயகர் ஆலயம்** என்பது இந்தியாவின் தமிழ்நாடு மாநிலத்தின் அரியலூர் மாவட்டம், உடையார்பாளையம் வட்டத்தின் நிர்வாகத் தலைமையிடமான உடையார்பாளையம் பேரூராட்சியில் அமைந்துள்ள பல 1,000 ஆண்டுகள் பழைமையான ஒரு விநாயகர் கோயில் ஆகும்.

## அபூர்வமான வில் வளைத்த விநாயகர்

பயறணீசுவரர் ஆலய நுழைவாயிலில், மிகவும் அரிய சிறப்புடைய திருவுருவமாக “வில் வளைத்த விநாயகர்” பக்தர்களுக்கு அருள்பாலித்து காட்சி தருகிறார். இந்த விநாயகர் உருவம், வில்லை வளைத்த தனித்துவமான நிலையால் அந்த ஆலயத்தின் முக்கிய சிறப்பாக விளங்குகிறது.

## வில் வளைத்த விநாயகர் தலபுராணம்

மகாபாரத காலத்தில், பஞ்சபாண்டவர்கள் வனவாசத்தில் அலைந்து கொண்டிருந்தபோது அவர்கள் முற்கபுரி என்று அழைக்கப்பட்ட இன்றைய உடையார்பாளையம் பகுதியில் சில காலம் தங்கி இருந்ததாகக் கூறப்படுகிறது. அந்த சமயத்தில் அப்பகுதியில் தண்ணீர் பற்றாக்குறை ஏற்பட்டதால், பாண்டவர்கள் மிகவும் துன்புற்றனர்.

அப்போது அவர்கள் பக்தியுடன் விநாயகப் பெருமானை வேண்டினர். பாண்டவர்களின் பிரார்த்தனையை ஏற்றுக் கொண்ட விநாயகர், அர்ஜூனனின் காண்டீப வில்லை வளைத்து, அந்த இடத்தில் ஒரு திருக்குளம் தோன்றச் செய்தார் என்று ஐதீகம் கூறுகிறது.

இதனால் அந்தத் திருக்குளம் இன்று வரை வில் வடிவில் அமைந்துள்ளது என்று நம்பப்படுகிறது. **காண்டீப(வில்வடிவ) தீர்த்தம்**.

அந்த தெய்வீக நிகழ்வை நினைவுகூரும் வகையில், பயறணீசுவரர் ஆலய நுழைவாயிலில் விநாயகப் பெருமான் வில் வளைத்த நிலையில் “வில் வளைத்த விநாயகர்” என்ற திருநாமத்துடன் பக்தர்களுக்கு அருள்பாலித்து காட்சி தருகிறார்.

## அமைவிடம் & போக்குவரத்து வசதிகள்
திருச்சி - ஜெயங்கொண்டம் நெடுஞ்சாலையில், ஜெயங்கொண்டத்திலிருந்து மேற்கு திசையில்(திருச்சி நெடுஞ்சாலையில்) 9 கி.மீ. தொலைவில் உள்ள உடையார்பாளையம் நகரில் **அபூர்வமான வில் வளைத்த விநாயகர் ஆலயம்** அமைந்துள்ளது.  அரியலூர், பெரம்பலூர், துறையூர்,ஜெயங்கொண்டம், சிதம்பரம், மயிலாடுதுறை, கும்பகோணம், தஞ்சாவூர், திருச்சி, திருவரங்கம், பழநி, கோயம்புத்தூர், திருப்பூர், கடலூர், புதுச்சேரி, விருத்தாசலம், விழுப்புரம் மற்றும் சென்னை ஆகிய ஊர்களிலிருந்து உடையார்பாளையத்திற்கு நேரடி பேருந்து வசதி உண்டு.
உடையார்பாளையம் பிரசன்ன வெங்கடேசப்பெருமாள் கோயில்

**பிரசன்ன வெங்கடேசப்பெருமாள் கோயில்** என்பது தமிழ்நாட்டின் உடையார்பாளையத்தில் உள்ள ஒரு பெருமாள் கோயிலாகும். இது விஷ்ணுவின் அவதாரமான வெங்கடேசப்பெருமாளுக்கு கட்டபட்ட ஒரு வைணவத் திருக்கோயிலாகும். இந்த கோயில் தமிழகத்தில் உள்ள பழமையான வைணவ வழிபாட்டு மையங்களில் ஒன்றாகக் கருதப்படுகிறது. இவ்வாலயத்தில் பெருமாள் “பிரசன்ன வெங்கடேசப்பெருமாள்” என்ற திருநாமத்துடன் அருள்பாலிக்கிறார். “பிரசன்ன” என்பது கருணை, சாந்தம் மற்றும் அருள் நிறைந்த திருவுருவத்தை குறிக்கும்.

## மூலவர்
இந்த ஆலயத்தின் பிரதான தெய்வமாக **பிரசன்ன வெங்கடேசப்பெருமாள்** நின்ற திருக்கோலத்தில் கிழக்கு நோக்கி பக்தர்களுக்கு காட்சி தருகிறார். பெருமாளுடன் ஸ்ரீதேவி மற்றும் பூதேவி தாயார்கள் அருள்பாலிக்கின்றனர். பக்தர்கள் பெருமாளை தரிசிப்பதால் மன அமைதி, செல்வ வளம் மற்றும் வாழ்வில் முன்னேற்றம் கிடைக்கும் என்று நம்பப்படுகிறது.

## ஆலய அமைப்பு
இவ்வாலயம் பாரம்பரிய தென்னிந்திய கோயில் கட்டிடக் கலை முறையில் அமைக்கப்பட்டுள்ளது. ஆலயத்தில் ராஜகோபுரம், முன்மண்டபம், அர்த்தமண்டபம், கருவறை ஆகிய அமைப்புகள் காணப்படுகின்றன. கோயிலின் சுவர்கள் மற்றும் மண்டபங்களில் காணப்படும் சிற்பங்கள் அந்தக் கால கட்டிடக் கலையின் சிறப்பை எடுத்துக் காட்டுகின்றன.

## திருவிழாக்கள்
இந்த ஆலயத்தில் ஆண்டு முழுவதும் பல்வேறு வைணவ சமய திருவிழாக்கள் நடைபெறுகின்றன. குறிப்பாக **புரட்டாசி மாதம்** வெங்கடேசப்பெருமாளுக்குப் பிரத்யேகமாகக் கருதப்படுவதால் அந்த மாதத்தில் சிறப்பு பூஜைகள் மற்றும் விழாக்கள் நடைபெறுகின்றன. மேலும் **வைகுண்ட ஏகாதசி**, **தேர்திருவிழா** போன்ற முக்கிய திருவிழாக்களும் பக்தர்களின் பங்கேற்புடன் சிறப்பாகக் கொண்டாடப்படுகின்றன.

## மதம் சார்ந்த முக்கியத்துவம்
பிரசன்ன வெங்கடேசப்பெருமாள் ஆலயம் பக்தர்களுக்கு ஆன்மிக அமைதியையும் இறைவன் மீது உள்ள பக்தியையும் வளர்க்கும் புனிதத் தலமாக விளங்கி வருகிறது. பல தலைமுறைகளாக பக்தர்கள் இந்த ஆலயத்தை தரிசித்து தங்களது விருப்பங்களையும் வேண்டுதல்களையும் நிறைவேற்றிக் கொண்டதாக நம்பப்படுகிறது.

## அமைவிடம், போக்குவரத்து வசதிகள்
திருச்சி - ஜெயங்கொண்டம் நெடுஞ்சாலையில், ஜெயங்கொண்டத்திலிருந்து மேற்குத் திசையில் (திருச்சி நெடுஞ்சாலையில்) 9 கி.மீ. தொலைவில் உள்ள உடையார்பாளையம் நகரில் இக்கோயில் அமைந்துள்ளது.  அரியலூர், பெரம்பலூர், துறையூர், ஜெயங்கொண்டம், சிதம்பரம், மயிலாடுதுறை, கும்பகோணம், தஞ்சாவூர், திருச்சி, திருவரங்கம், பழநி, கோயம்புத்தூர், திருப்பூர், கடலூர், புதுச்சேரி, விருத்தாசலம், விழுப்புரம் மற்றும் சென்னை ஆகிய ஊர்களிலிருந்து உடையார்பாளையத்திற்கு நேரடி பேருந்து வசதி உண்டு.

பகுப்பு:அரியலூர் மாவட்டத்திலுள்ள பெருமாள் கோயில்கள்
பலேந்திர ஷா

**பலேந்திர ஷா** (*Balendra Shah*) (பிறப்பு:27ஏப்ரல் 1990) பொதுவாக பாலேன் என்று அறியப்படும் இவர்  ராப் பாடகர், கட்டமைப்பு பொறியாளர், அரசியல்வாதி ஆவார். 18 சனவரி 2026 அன்று பதவி விலகும் வரை இவர் காட்மாண்டு மாநகராட்சியின் மேயராக (2022–2025) 30 மே 2022 முதல் சேவை செய்தவர். இவர்  காட்மாண்டு நகரத்தின் முதல் சுயேச்சை மேயர் ஆவார்.

பலேந்திர ஷா 20212 முதல் நேபாளத்தின் ஹிப்-ஆப் பாடகராக உள்ளார். 2022ஆம் ஆண்டு காட்மாண்டு மாநகராட்சித் தேர்தலில் இவரை எதிர்த்து போட்டியிட்ட நேபாளி காங்கிரஸ் சிறீஜன சிங் மற்றும் நேபாளப் பொதுவுடைமைக் கட்சி (ஒமாலெ) கட்சியின் வேட்பாளர் கேசவ ஸ்தபித் ஆகியோரை வென்று மேயர் பதவியை அடைந்தார்.

இசட் தலைமுறையினர் போராட்டத்தால் நேபாளப் பிரதமர் உள்ளிட்ட அமைச்சரவை பதவி விலகியதை அடுத்து,  அந்நாட்டின்  முன்னாள் உச்ச நீதிமன்ற நீதிபதி சுசீலா கார்கி]] தலைமையில் இடைக்கால அரசு நிறுவப்பட்டது.

## 2026 நேபாள பொதுத்தேர்தல்
சனவரி 2026ல் காத்மாண்டு நகர மேயர் பதவியிலிருந்து விலகி இராஷ்டிரிய சுதந்திரக் கட்சியில் இணைந்து, 2026 நேபாளப் பொதுத் தேர்தலில் பிரதம அமைசர் பதவிக்காக இராஷ்டிரிய சுதந்திரக் கட்சியின் சார்பாக போட்டியிடுகிறர்.

தற்போது கிடைத்த தேர்தல் முடிவுகளின் பலேந்திர ஷா போட்டியிடும் இராஷ்டிரிய சுதந்திரக் கட்சியானது மொத்தமுள்ள 165 இடங்களில் 119 இடங்களில் வென்றுள்ளதால், பலேந்திர ஷா பிரதம அமைச்சர் ஆவார் எனக்கருதப்படுகிறது.  
## மேற்கோள்கள்

பகுப்பு:1990 பிறப்புகள்
பகுப்பு:வாழும் மக்கள்
பகுப்பு:நேபாள அரசியல்வாதிகள்
கேரள கணிதப் பள்ளி, கோழிக்கோடு

**கேரள கணிதப் பள்ளி, கோழிக்கோடு** *(Kerala School of Mathematics, Kozhikode)* என்பது இந்தியாவின் தென் மாநிலமான கேரளத்தின் கோழிக்கோட்டில் உள்ளது. இது கணிதத்தை மையமாகக் கொண்ட கோட்பாட்டு அறிவியலில் மற்றும் ஆராய்ச்சி நிறுவனமாகும். இந்த நிறுவனம் கேரள அரசின் அணுசக்தித் துறை, அறிவியல் மற்றும் தொழில்நுட்பத் துறையின் கூட்டு முயற்சியியால் ஏற்படுத்தப்பட்டதாகும். இந்த கணிதப் பள்ளியானது கணிதத்தில் மேம்பட்ட ஆராய்ச்சி மற்றும் கற்றலுக்கான மையமாகும்.  மேலும் இது உலகெங்கிலும் உள்ள முன்னணி கணிதவியலாளர்களுக்கான சந்திப்பு இடமாகும்.

இக் கணிதப் பள்ளியில் ஆண்டுதோறும் மாணவர்கள் சேர்க்கப்படுகிறார்கள். முனைவர் பட்டப் படிப்பும் இக் கல்வி நிறுவனத்தில் வழங்கப்படுகிறது.மேலும் இந்த நிறுவனம் ஒருங்கிணைந்த முதுகலை அறிவியல் - முனைவர் கல்வி  திட்டங்களையும் கொண்டுள்ளது, இதில் மாணவர்கள் இரண்டு ஆண்டு முடிவில்  முதுகலை அறிவியல்  பட்டத்துடன் அத்திட்டத்திலிருந்து வெளியேறலாம். 

## வரலாறு

இந்த கல்வி நிறுவனமானது கேரளாவில், சங்கமகிராம மாதவரின் காலத்தில், மலபார் பகுதியில் உள்ள திருக்கண்டியூர், திருர், ஆலட்டியூர் மற்றும் திருநாவாயா மற்றும் முசிறிப் பகுதிகளில் கணிதம் பெருமளவில் செழித்தது வளர்ந்தது. கேரள வானியல் மற்றும் கணிதப் பள்ளி 14 மற்றும் 16 ஆம் நூற்றாண்டுகளுக்கு இடையில் செழித்தது. இப்பகுதியில் கணிதத்தின் வளமான பாரம்பரியத்தை நினைவுகூரும் வகையில், கேரள கணிதப் பள்ளி கோழிக்கோடு நகரில் உள்ள மேற்குத் தொடர்ச்சி மலைகளின் அழகிய மலைகளில் அமைக்கத் தேர்ந்தெடுக்கப்பட்டது .

கேரள கணிதப் பள்ளியை அமைப்பதற்கான ஆரம்பகட்டத் திட்டம் 2004 ஆம் ஆண்டு வாக்கில் வடிவம் பெறத் தொடங்கியது. அப்போதைய அணுசக்தி மேம்பாட்டுத் துறைத் தலைவர் அனில் ககோத்கர் மற்றும் அப்போதைய  இதன் நிர்வாக துணைத் தலைவர் எம்.எஸ். வலியதன் ஆகியோர் எம்.எஸ். ரகுநாதன், ராஜீவ கரண்டிகர் மற்றும் அல்லாடி சீதாராம் ஆகியோரின் வழிகாட்டுதலுடன் இந்த நிறுவனத்தை அமைப்பதில் முக்கிய பங்கு வகித்தனர். 2004 ஆம் ஆண்டு அப்போதைய முதலமைச்சர் ஏ.கே. அந்தோணியால்  இதற்கு அடிக்கல் நாட்டப்பட்டது. பின்னர் இந்த நிறுவனம் 2008 ஆம் ஆண்டு அப்போதைய முதலமைச்சர் வி.எஸ். அச்சுதானந்தனால்  திறந்து வைக்கப்பட்டது.  இறுதியாக 2009 ஆம் ஆண்டு பரமேஸ்வரன் ஏ.ஜே. நிறுவன இயக்குநராக அமைக்கப்பட்டது.
## மேற்கோள்கள்

## வெளி இணைப்புகள்
Official Website

பகுப்பு:கேரள கலை மற்றும் அறிவியல் கல்லூரிகள்
பகுப்பு:இந்தியாவில் அறிவியலும் தொழினுட்பமும்
பகுப்பு:இந்திய ஆய்வுக் கழகங்கள்
பகுப்பு:இந்தியாவில் கணிதக் கல்வி
சல்பியூரைல் டையசைடு

**சல்பியூரைல் டையசைடு** (*Sulfuryl diazide*) என்பது SO2(N3)2 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். சல்பியூரைல் அசைடு என்ற பெயராலும் இந்த சேர்மம் அழைக்கப்படுகிறது. 1920 ஆம் ஆண்டுகளில் பென்சீன் மற்றும் பாரா-சைலீனுடனான இதன் வினைகளை தியோடர் கர்டியசு மற்றும் கார்ல் பிரீட்ரிக் சுமிட்டு ஆகியோர் ஆய்வு செய்தபோது சல்பியூரைல் டையசைடு முதன்முதலில் விவரிக்கப்பட்டது. இந்த சேர்மம் அதிகமாக வெடிக்கும் பண்பைக் கொண்டது என்றும் கணிக்க முடியாத பண்புகளைக் கொண்டதாகவும், பல சந்தர்ப்பங்களில் எந்தவொரு வெளிப்படையான காரணமும் இல்லாமல் மிகவும் வன்முறையாக வெடிப்புகள் ஏற்படுத்தியதாகவும் தெரிவிக்கப்பட்டது. 
## தயாரிப்பு
2011 ஆம் ஆண்டு வரை சல்பியூரைல் டையசைடு முழுமையாக வகைப்படுத்தப்படும் அளவுக்கு தூய்மையான நிலையில் தனிமைப்படுத்தப்படவில்லை.  அகச்சிவப்பு மற்றும் இராமன் நிறமாலையியல் மூலம் வகைப்படுத்தப்பட்டது. திட நிலையில் இதன் அமைப்பு எக்சு-கதிர் படிகவியல் மூலம் தீர்மானிக்கப்பட்டது. இதன் உருகுநிலை -15 °செல்சியசு வெப்பநிலையாகும். அசிட்டோநைட்ரைலை கரைப்பானாகப் பயன்படுத்தி சோடியம் அசைடுடன் சேர்த்து (NaN3) வினைபுரியச் செய்து சல்பியூரைல் குளோரைடு (SO2Cl2) தயாரிக்கப்பட்டது:

:SO2Cl2 + 2 NaN3 → SO2(N3)2 + 2 NaCl

## இயற்பியல் பண்புகள்
சல்பியூரைல் டையசைடு வெடிக்கும் தன்மை கொண்டதாகும்.  வலுவான வெளிப்புற தாக்கங்கள் இல்லாவிட்டாலும் இச்சேர்மம் வெடிக்கும். C2/c (இடைவெளி குழு எண். 15) என்ற இடக்குழுவில் ஒற்றைச்சரிவச்சு படிக அமைப்பில், a = 24.3405 Å; b = 5.41599 Å , c = 17.2915 Å மற்றும் β = 111.819° என்ற அணிக்கோவை அளவுருக்களுடன் படிகமாகிறது.  ஆர்கான் அணிக்கோவையில் ஒளியாற்பகுப்புக்கு உட்பட்டு ஆரம்பத்தில் குறுகிய கால நைட்ரீனை அளிக்கிறது. மேலும் சிதைவுக்கு உட்படுத்தினால் முதன்மையாக தனிம நைட்ரசன் மற்றும் கந்தக டை ஆக்சைடை உருவாக்குகிறது.

## பயன்கள்
பல்லினவளையச் சேர்மங்களிலிருந்து நைட்ரசனை அகற்றும் வினைகளைச் செய்ய சல்பியூரைல் டையசைடு ஒரு வினைக்காரணியாகப் பயன்படுத்தப்படுகிறது.

:R1−NH−R2 + SO2(N3)2 → R1−R2 + SO2 + 2 N2 + HN3

## மேலும் காண்க
* புளோரோசல்போனைல் அசைடு
* முப்புளோரோமீத்தேன்சல்போனைல் அசைடு

## மேற்கோள்கள்


பகுப்பு:சல்பியூரைல் சேர்மங்கள்
பகுப்பு:அசிடோ சேர்மங்கள்
செர்லி சிசுசோம்

**செர்லி சிசுசோம்** (*Shirley Chisholm*) என்ற பெண்மணி, ஓர் அமெரிக்க அரசியல்வாதியும், கல்வியாளரும் ஆவார். இவர் 1968-ஆம் ஆண்டில் அமெரிக்கக் காங்கிரசிற்குத் தேர்ந்தெடுக்கப்பட்ட, **முதல் கறுப்பினப் பெண்மணி** என்ற பெருமையைப் பெற்றவர். நியூயார்க்கின் 12-வது மாவட்டத்தைப் பிரதிநிதித்துவப்படுத்தி, 1969 முதல் 1983 வரை ஏழு தடவைகள் அவர் பணியாற்றியுள்ளார்.

## ஆரம்ப வாழ்க்கை
இவர் 1924-ஆம் ஆண்டு நவம்பர் 30-ல் நியூயார்க்கின் புரூக்ளினில் பிறந்தார். இவரது பெற்றோர் கயானா மற்றும் பார்படாஸ் நாடுகளிலிருந்து புலம்பெயர்ந்தவர்கள். தனது ஆரம்பக் கல்வியைப் பார்படாஸில் பயின்ற சிஸ்சோம், பின்னர் புரூக்ளின் கல்லூரியில் இளங்கலை பட்டமும், கொலம்பியா பல்கலைக்கழகத்தில் முதுகலைப் பட்டமும் பெற்றார்.

## அரசியல் வாழ்க்கை
1964-ல் நியூயார்க் மாநில சட்டசபைக்குத் தேர்ந்தெடுக்கப்பட்டார். 1972-ல், அமெரிக்க அதிபர் தேர்தலுக்கான ஜனநாயகக் கட்சியின் வேட்பாளர் போட்டியில் பங்கேற்ற, முதல் கறுப்பின வேட்பாளர் மற்றும் முதல் பெண்மணி என்ற வரலாற்றைப் படைத்தார். "வாங்கப்படாதவர் மற்றும் அடக்கப்படாதவர்" (Unbought and Unbossed) என்பதே இவரது புகழ்பெற்ற தேர்தல் முழக்கமாகும்.

## சாதனைகளும் மறைவும்
இவர் ஏழைகளுக்கான உணவு உதவித் திட்டங்களை (WIC) விரிவாக்குவதில் முக்கியப் பங்காற்றினார். காங்கிரசிலிருந்து ஓய்வு பெற்ற பிறகு, மவுண்ட் ஓலியோக் கல்லூரியில் பேராசிரியராகப் பணியாற்றினார். 2005-ஆம் ஆண்டு சனவரி 1-ல் இவர் இயற்கை எய்தினார். 2015-ல் இவருக்கு மரணத்திற்குப் பின் அமெரிக்காவின் உயரிய "ஜனாதிபதி சுதந்திர பதக்கம்" வழங்கப்பட்டது.

## மேற்கோள்கள்

பகுப்பு:1924 பிறப்புகள்
பகுப்பு:2005 இறப்புகள்
பகுப்பு:இருபதாம் நூற்றாண்டு அமெரிக்க எழுத்தாளர்கள்
பகுப்பு:ஐக்கிய அமெரிக்கப் பெண்ணியவாதிகள்
புதிய சங்கமம்

**புதிய சங்கமம்** (*pudhiya sankamam*) 1984-இல் வெளிவந்த இந்தியத் தமிழ்த் திரைப்படமாகும். சாருஹாசன் இயக்கிய இப்படத்தை இராதாகிருஷ்ணன் கம்பைன்சு சார்பாக எம். கே. ராதா தயாரித்தார். இப்படத்தில் பிரபு, சந்திரசேகர், சுஹாசினி ஆகியோர் நடித்திருந்தனர்.

## நடிகர், நடிகையர்
* பிரபு 
* சந்திரசேகர் 
* சுஹாசினி 
* மனோரமா
* வசந்தா
* ஹேமா
* லதாஸ்ரீ 
* வசந்தாஸ்ரீ 
* மங்கை
* பேபிசாந்தி
* சாருஹாசன் 
* ஒய். ஜி. மகேந்திரன் 
* வீரராகவன்
* குமரிமுத்து 

## பாடல்கள்
இத்திரைப்படத்திற்கு இராமகிருஷ்ண இராஜா இசையமைத்திருந்தார். வாலி முத்துலிங்கம், வைரமுத்து ஆகியோர் பாடல் வரிகளை எழுதியிருந்தனர்.

## மேற்கோள்கள்
 

## வெளி இணைப்புகள்
* புதிய சங்கமம் 
* புதிய சங்கமம் 

பகுப்பு:1984 தமிழ்த் திரைப்படங்கள் 
பகுப்பு:இந்தியத் தமிழ்த் திரைப்படங்கள் 
பகுப்பு:பிரபு நடித்த திரைப்படங்கள்
பகுப்பு:சுஹாசினி நடித்த திரைப்படங்கள்
பகுப்பு:மனோரமா நடித்த திரைப்படங்கள்
பகுப்பு:குமரிமுத்து நடித்த திரைப்படங்கள்
சண்முகம் பிச்சை

டத்தோ **சண்முகம் பிச்சை** (ஆங்கிலம்; மலாய்: *Datuk Shanmugam Ptcyhay*) என்பவர் மலேசிய அரசியல்வாதி; மலாக்கா மாநில பாரிசான் நேசனல் (**BN**) நிர்வாகத்தின் கீழ் மலாக்கா மாநில அமைச்சர் (**EXCO**); காடேக் தொகுதியின் சட்டமன்ற உறுப்பினர் ஆவார்.

இவர் 5 ஏப்ரல் 2023 முதல் மலாக்கா மாநில ஆட்சிக்குழுவில் மாநிலத்தின் அரசு சாரா நிறுவனங்கள், இளைஞர், விளையாட்டு; ஆகிய துறைகளுக்கான மாநில அமைச்சர் பதவியை வகித்துள்ளார்.

மேலும் காடேக் சட்டமன்றத் தொகுதிக்கான சட்டமன்றப் பதவியை 5 ஏப்ரல் 2023 முதல் வகித்து வருகிறார். இந்திய வம்சாவளியைச் சேர்ந்த இவர்; 2021 மலாக்கா மாநிலத் தேர்தலில் வெற்றி பெற்ற ஒரே மலாக்கா மஇகா வேட்பாளர் ஆவார்.

## பொது
பாரிசான் கூட்டணியின் ஓர் உறுப்புக் கட்சியான மஇகாவின் உறுப்பினராக உள்ளார். மலாக்கா மாநிலத்தின் மஇகா மாநிலத் தலைவராகவும் பொறுப்பு வகித்துள்ளார். காடேக் சட்டமன்றத் தொகுதியில் மலேசிய இந்தியர் சார்ந்த அமைப்புகளுக்கும்; அனைத்து மாணவர்களுக்கும்; பொதுவாக அனைத்துச் சமூகத்தினருக்கும் கல்விசார் உதவிகளைத் தொடர்ந்து வழங்கி வருகிறார்.

மலாக்கா வாழ் இந்தியர்களின் சமூக நலத் திட்டங்களுக்கு மலாக்கா அரசு மூலமாக உதவிகளைச் செய்தவர் என அறியப்படுகிறார்.

## தேர்தல் முடிவுகள்

## விருதுகள்
* 
**  - மலேசிய விருதுகள் (**AMN**) (2004)
**  - மலேசிய விருதுகள் (**PPN**) (1999)
* 
**  - &nbsp; செரி மலாக்கா உயரிய விருது (**DMSM**) - **[[டத்தோ]]** (2024)
**  - ('''BKT''') (2009)
**  - ('''PJK''') (2006)

## மேற்கோள்கள்

## மேலும் காண்க
* காடேக்
* மலாக்கா விருதுகள்
* காடேக் சட்டமன்றத் தொகுதி
* மலேசிய இந்திய சட்டமன்ற உறுப்பினர்களின் பட்டியல்

## வெளி இணைப்புகள்

பகுப்பு:மலாக்கா மக்கள்
பகுப்பு:1969 பிறப்புகள்
பகுப்பு:மலேசிய இந்தியர்கள்
பகுப்பு:மலேசியத் தமிழ் அரசியல்வாதிகள்
பகுப்பு:மலாக்கா மாநில சட்டமன்ற உறுப்பினர்கள்
கருந்துளைகள், புழுத்துளைகள் மற்றும் கால இயந்திரங்கள்

**கருந்துளைகள், புழுத்துளைகள் மற்றும் கால இயந்திரங்கள்** என்பது இயற்பியலாளர் ஜிம் அல்-கலிலி எழுதிய ஒரு நூலாகும். இந்த நூல் 1999 ஆம் ஆண்டு வெளியிடப்பட்டது.

இந்த நூலில் எழுத்தாளர் நவீன அறிவியலின் பல்வேறு தலைப்புகளை விளக்குகிறார். அவற்றில் வடிவியல் முதல்  சார்பியல் கோட்பாடு வரை உள்ள கருத்துகள் இடம்பெறுகின்றன.

## மேற்கோள்கள்

பகுப்பு:நூல்கள்
பகுப்பு:அறிவியல் நூல்கள்
வைலி அரைப்பான்

thumb|ஒரு ஆய்வக வைலி அரைப்பான்
வைலி அரைப்பான் என்பது ஆய்வக அளவில் பொருட்களை நுண் தூளாக அரைக்க பயன்படும் ஒரு கருவி ஆகும். இது வெட்டும் அரைப்பான் வகையைச் சேர்ந்தது. இந்த அரைப்பான் பொருட்களை ஆய்வுக்காக தயாரிக்க பயன்படுகிறது; குறிப்பாக அரைக்கும் போது ஈரப்பதம் அதிகமாக இழக்காமல் பாதுகாக்க உதவுகிறது. பொதுவாக நன்றாக உலர்த்தப்பட்ட மாதிரிகள் பயன்படுத்தப்படுகின்றன.

## அரைப்பான் செயல்படும் முறை:
முதலில் பொருள் சிறிய துண்டுகளாக வெட்டப்பட்டு மேல் பகுதியில் உள்ள நுழைவுத் தொட்டியில் இடப்படுகிறது. அங்கிருந்து அது ஈர்ப்பு விசையால் கீழே விழுந்து, மின்மோட்டாரால் சுழலும் கடின எஃகு கத்திகளின் பாதையில் செல்கிறது.

சுழலும் கத்திகள் நிலையாக இருக்கும் கத்திகளுக்கு எதிராக வேலை செய்து பொருளை நசுக்கி அரைக்கின்றன. அதன் பிறகு உருவாகும் தூள் எஃகு சறுக்கியின் வழியாக வெளியே தள்ளப்படுகிறது. பின்னர் அந்தத் தூள் கீழே இருக்கும் சேகரிப்பு பாத்திரத்தில் விழுகிறது.

## பயன்பாடு
வைலி அரைப்பான் பெரும்பாலும் விவசாயம் மற்றும் மண் அறிவியல் ஆய்வகங்களில் பயன்படுத்தப்படுகிறது. ஆனால் உரப் பொருட்கள், விலங்கு முடி, குளம்பு போன்ற பல்வேறு பொருட்களையும் அரைக்க இது பயன்படுகிறது.

## பொருட்கள்
வைலி அரைப்பானில் உள்ள கத்திகள் கடின கருவி எஃகால் செய்யப்பட்டவை. அதனால் பல வகையான பொருட்களை அரைக்க முடியும்.

### அரைக்கக்கூடிய பொருட்கள்

* தாவர அடிப்படையிலான மற்றும் நார் நிறைந்த பொருட்கள்
* மென்மையான மற்றும் உலர்ந்த மரம்
* மரத்தூள் மற்றும் சிறிய துகள்கள்
* இலைகள், தண்டுகள் மற்றும் வேர்
* மரத்தோல் மற்றும் புல்
* மாட்டு தீவன மாதிரிகள் (வைக்கோல், புளித்த தீவன்)
* விதைகள் (கோதுமை, அரிசி, சோளம்)
* வைக்கோல் மற்றும் பிற நார் உயிர்ப்பொருள்

### அரைக்க பரிந்துரைக்காத பொருட்கள்

* எண்ணெய் அதிகமுள்ள விதைகள் (சோயா, ஆளி, சூரியகாந்தி)
* புதிய அல்லது ஈரமான உயிர்ப்பொருள்
* பிளாஸ்டிக் மற்றும் உலோகம்
* எலும்புகள் அல்லது கனிமம் அதிகமுள்ள மாதிரிகள்
* மிகவும் கடினமாக அரைக்கும் தன்மை கொண்ட பொருட்கள்

இத்தகைய பொருட்கள் அரைப்பானின் கத்திகள் அல்லது சறுக்கி சேதமடைய காரணமாக இருக்கலாம்.

## மேற்கோள்கள்

பகுப்பு:ஆய்வக நுட்பங்கள்
பேரிடர் செயல்பாட்டு அணி

thumb|அமெரிக்க சிவப்பு சிலுவை பேரிடர் செயல்பாட்டு அணி டெட்ராய்ட், மிச்சிகன் நகரில் ஏற்பட்ட வீட்டுத் தீ விபத்துக்கு பதிலளிக்கிறது.
பேரிடர் செயல்பாட்டு அணி என்பது அமெரிக்க சிவப்பு சிலுவை அமைப்பின் உள்ளூர் பேரிடர் பதிலளிப்பு குழு ஆகும்.அமெரிக்க சிவப்பு சிலுவையின் ஒவ்வொரு கிளையிலும் பேரிடர் செயல்பாட்டு அணிகள் அமைக்கப்பட்டுள்ளன. இவ்வணிகள் அழைப்பு வந்த உடனே பேரிடர் நிவாரண சேவைகளை வழங்குகின்றன.

இந்த அணிகள் பொதுவாக:அவசர உணவு வழங்குதல்,உடைகள் வழங்குதல், தற்காலிக தங்குமிடம் ஏற்பாடு செய்தல்,பேரிடர் பாதிக்கப்பட்டவர்களுக்கு உடனடி மற்றும் நீண்டகால மீட்பு திட்டங்களை அமைக்க உதவுதல் சேவைகளை வழங்குகின்றன.

இந்த அணிகளில் பேரிடர் சேவை தன்னார்வலர்கள் இடம்பெறுகின்றனர். அவர்கள் பேரிடர் மதிப்பீடு, பாதிக்கப்பட்டவர்களுக்கான உதவி நிர்வாகம் மற்றும் பிற திறன்களில் பயிற்சி பெற்றவர்கள்.பெரிய நகரங்களில் உள்ள கிளைகளில் ஒரே நேரத்தில் பல பேரிடர் செயல்பாட்டு அணிகள் தயாராக இருப்பார்கள். அவர்கள் தங்களுடைய பகுதிகளில் ஏற்படும் பேரிடர்களுக்கு விரைவாக பதிலளிக்க செயற்படுகின்றனர்.பொதுவாக இந்த அணிகள் தங்களுடைய கிளை பொறுப்பு பகுதிக்கு வெளியே நடைபெறும் பேரிடர்களில் நேரடியாக செயல்படுவதில்லை; அத்தகைய நிகழ்வுகள் தேசிய அளவிலான பேரிடர் சேவை அமைப்பால் நிர்வகிக்கப்படுகின்றன.

## மேற்கோள்கள்

பகுப்பு:பேரிடர் மேலாண்மை நடவடிக்கைகள்
பாசிப்பருப்பு அல்வா

**பாசிப்பருப்பு அல்வா** (*Moong dal halwa*) என்பது  மஞ்சள் நிறப் பாசிப்பருப்பு, நெய், சர்க்கரை மற்றும் பால் அல்லது தண்ணீர் ஆகியவற்றைக் கொண்டு  தயாரிக்கப்படும் ஒரு பாரம்பரிய இந்திய இனிப்பு வகையாகும். மூங் டால் அல்வா என்ற பெயராலும் இது அழைக்கப்படுகிறது. பாசிப்பருப்பு அல்வா உலர்ந்த பழங்களால் அலங்கரிக்கப்படுகிறது. இராசத்தான் மாநிலத்தில் இருந்து உருவானது.   வட இந்திய மாநிலங்களில் மிகவும் பிரபலமாகக் காணப்படுகிறது. பொதுவாக குளிர்கால மாதங்கள் மற்றும் தீபாவளி, ஓலி பண்டிகை மற்றும் திருமணங்கள் போன்ற பண்டிகை காலங்களில் தயாரிக்கப்படுகிறது.   

இந்திய விமானப்படையின் பரிசோதனை விமானியான சுபான்சூ சுக்லா, பன்னாட்டு விண்வெளி நிலையத்தை நோக்கிய தனியார் விண்வெளிப் பயணத்தின் ஆக்சியம் 4 திட்டத்தில் பாசிப்பருப்பு அல்வாவைக்  கொண்டு சென்றார். இது அவர் சுற்றுப்பாதைக்குக் கொண்டு சென்ற சிறப்புமிக்க இந்திய உணவுகளில் ஒன்றாகும்.

## தயாரிப்பு

பாசிப்பருப்பு அல்வாவைத் தயாரிக்க, மஞ்சள் பாசிப்பருப்பை சில மணி நேரம் ஊறவைத்து, மிகவும் நைசாக இல்லாமல், கொஞ்சம் சிறு சிறு துகள்களாக அரைக்க வேண்டும். பின்னர் இந்த விழுதை நெய்யில் பொன்னிறமாகவும், மணம் வரும் வரை மெதுவாக வறுத்துக் கொள்ள வேண்டும்.  பால் அல்லது தண்ணீரில்  சர்க்கரை சேர்க்கப்பட்டு கொதி வந்தவுடன், வறுத்த அல்வாவிழுதை சேர்த்து  கெட்டியாகவும் மென்மையாகவும் இருக்கும் வரை சமைக்க வேண்டும். சுவைக்காக ஏலக்காய் தூள் சேர்க்கப்படுகிறது. பின்னர் இந்த உணவு நறுக்கப்பட்ட உலர்ந்த பழங்களால் அலங்கரிக்கப்படுகிறது. இந்த செயல்முறை  சற்று நேரத்தை எடுத்துக்கொள்ளும். மேலும் அடிபிடித்து கருகி விடாமல் இருக்க தொடர்ந்து கிளற வேண்டும்.

## மேலும் காண்க

* அல்வா
* புட்டிங்
* அசோகா அல்வா

## மேற்கோள்கள்

பகுப்பு:இந்திய உணவுகள்
பகுப்பு:இந்திய இனிப்பு உணவுகள்
பகுப்பு:வட இந்திய உணவு வகைகள்
பகுப்பு:இராஜஸ்தான்
ஹோமி பாபா புற்றுநோய் மருத்துவமனை மற்றும் ஆராய்ச்சி மையம், விசாகப்பட்டினம்

**ஹோமி பாபா புற்றுநோய் மருத்துவமனை மற்றும் ஆராய்ச்சி மையம், விசாகப்பட்டினம்** *(Homi Bhabha Cancer Hospital & Research Centre Visakhapatnam)* என்பது இந்தியாவின் தென் மாநிலமான ஆந்திரப் பிரதேசத்தின் விசாகப்பட்டினத்தில் உள்ள ஒரு புற்றுநோய் பராமரிப்பு மருத்துவமனை மற்றும் ஆராய்ச்சி மையமாகும். இந்த புற்றுநோய் மையத்திற்கு இந்திய அரசு மற்றும் டாடா நினைவு மையம் ஆகியவை நிதி உதவியளிக்கின்றது.மேலும் இந்திய மருத்துவ ஆராய்ச்சி கவுன்சில் இந்த நிறுவனத்தை ஒரு ஆராய்ச்சி அமைப்பாக அங்கீகரித்துள்ளது.

இந்த நிறுவனத்தின் இயக்குநர் மருத்துவர் திகுமார்த்தி ரகுநாதராவ், 2013  முதல் இந்தப் பகுதியில் பணியாற்றி வருகிறார். அவர் ஐதராபாத்தில் உள்ள நிசாம் மருத்துவ அறிவியல் நிறுவனத்தில் 20 ஆண்டுகளுக்கும் மேலாகப் பணியாற்றியுள்ளார். மேலும் 2016 ஆம் ஆண்டிற்கான டாக்டர் பி.சி. ராய் தேசிய விருதைப் பெற்றவர்.

## வரலாறு
ஓமி பாபா புற்றுநோய் மருத்துவமனை & ஆராய்ச்சி மையமானது, பாபா அணு ஆராய்ச்சி மையம் மற்றும் டாடா நினைவு மையத்தால் ஆதரிக்கப்படுகிறது. இது 2014 ஆம் ஆண்டு நிறுவப்பட்டது. அகனம்புடியில் அமைந்துள்ள இந்த நிறுவனம்,ஆந்திரப் பிரதேச தொழில்துறை உள்கட்டமைப்புக் கழகத்தால் ஒதுக்கப்பட்ட நிலத்தில் 77 ஏக்கர் (31 ஹெக்டேர்) பரப்பளவைக் கொண்டுள்ளது.இதன் மொத்த திட்ட செலவு ₹540 கோடியாகும்.

## மேற்கோள்கள்

பகுப்பு:இந்திய மருத்துவ ஆராய்ச்சி நிறுவனங்கள்
பகுப்பு:இந்தியாவில் உள்ள அறிவியல் நிறுவனங்கள்
பகுப்பு:ஆய்வு நிறுவனங்கள்
பகுப்பு:இந்திய மருத்துவமனைகள்
பகுப்பு:ஆந்திரப் பிரதேசம்
பகுப்பு:இந்திய தொழிற் குழுமங்கள்
சகாரான்பூர் வன்முறை

**சகாரான்பூர் வன்முறை** (*Saharanpur violence*) என்பது இந்தியாவின் உத்தரப்பிரதேச மாநிலத்திலுள்ள சகாரன்பூர் நகரத்தில் 2017 ஆம் ஆண்டு ஏப்ரல்-மே மாதங்களில் தலித் மற்றும் இராச்புத் சமூகங்களுக்கு இடையே ஏற்பட்ட ஒரு சர்ச்சையாகும்.

## வன்முறை
2017 ஆம் ஆண்டு ஏப்ரல் மாதம்  20 ஆம் தேதியன்று  தலித்துகள் பி. ஆர். அம்பேத்கரின் பிறந்த நாளைக் கொண்டாடியபோது தலித் மற்றும் தாகூர் இராச்புத் சமூகங்களுக்கு இடையே ஒரு பிரச்சனை ஏற்பட்டது. 2017 ஆம் ஆண்டு மே மாதம் 5 ஆம் தேதியன்று இந்த காலனிக்குள் நுழைய நிர்வாகம் மறுத்த போதிலும், மகாராணா பிரதாப்பின் நினைவாக மாலை அணியும் விழாவிற்குச் சென்று கொண்டிருந்தபோது, இராசபுத்திரர்களின் ஒரு குழு தலித் காலனிக்குச் சென்றது.  இந்த சந்தர்ப்பத்தில் வன்முறை அதிகரித்தது.  இதன் விளைவாக ஓர் இராசபுத்திரர் இறந்தார், பலர் காயமடைந்தனர். 25 தலித் வீடுகள் எரிக்கப்பட்டன.  20-25 வலுவான இராச்புத்திரர் குழுவினரின்  அங்கீகரிக்கப்படாத ஊர்வலம் என்று தலித்துகள் கூறினர். பின்னர் அப்பகுதியை கண்காணிக்க பாதுகாப்புப் படைகள் நிறுத்தப்பட்டன. .

## பின் விளைவு
மே 9 அன்று காந்தி பூங்காவில் தலித்துகள் போராட்டத்திற்கு முயன்றபோது, நகர அதிகாரிகளால் அனுமதி மறுக்கப்பட்டது.  இதனால் மக்கள் தெருக்களில் திரண்டு வந்ததால் மேலும் வன்முறைகள் ஏற்பட்டன. தலித் போராட்டக்காரர்கள் ஒரு காவல் நிலையம் மற்றும் பல்வேறு வாகனங்களுக்கு தீ வைத்ததாக குற்றம் சாட்டப்பட்டது. அதைத் தொடர்ந்து, மே 22 அன்று, பீம் இராணுவம் தலைமையிலான சந்தர் மந்தரில் சுமார் 5000 தலித்துகள் அமைதியான முறையில் ஆர்ப்பாட்டம் செய்தனர். அமைப்பாளர்கள் பின்னர் உண்மையான வருகை 1500-2000 பேர் மக்களைச் சுற்றி இருப்பதாகக் கூறினர்.

ஜந்தர் மந்தர் நிகழ்ச்சி நடந்த அதே நாளில், சபீர்பூருக்கு அருகிலுள்ள ரூப்டி, கபூர்பூர், இக்ரி மற்றும் உனாலி கிராமங்களைச் சேர்ந்த 180 குடும்பங்கள் இந்து வழிபாட்டு கூறுகளை ஒரு ஆற்றில் மூழ்கடித்து புத்த மதத்திற்கு மாறியதன் மூலம் எதிர்ப்பு தெரிவித்தனர். இந்து மதம் தங்களுக்கு சம அந்தத்தை வழங்கவில்லை என்று அவர்கள் கூறினர்.

இந்திய தேசிய காங்கிரசு அரசியல்வாதியான இராச்சு பாபர்,  "சாதி அடிப்படையிலான வன்முறையால் பாதிக்கப்பட்டவர்களைப் பாதுகாக்க உ. பி. அரசு தவறிவிட்டது" என்று கூறினார். தலித் தலைவர் மேவானி கூறுகையில், "ஊர்வலம் நடத்தப்படும்போது, காவல்துறையினரும் நிர்வாகமும் முன்னெச்சரிக்கை நடவடிக்கைகளை எடுத்திருக்க வேண்டும். ஆனால் அப்படி எதுவும் செய்யப்படவில்லை. இப்போது தலித்துகள் குறிவைக்கப்பட்டு வேட்டையாடப்படுகிறார்கள். அரசியலமைப்பை  மாற்ற முதல்வர் யோகி மற்றும் பிரதமர் மோடி விரும்புகிறார்கள் என்பது தெளிவாகிறது" என்று குறிப்பிட்டார்.

தலித்துகளுக்கும் தாகூர்களுக்கும் இடையே மீண்டும் மூன்று வெவ்வேறு இடங்களில் 2017 ஆம் ஆண்டு 23 ஆம் தேதியன்று  வன்முறை வெடித்தது. ஒரு தலித் கொல்லப்பட்டார்.

## மேற்கோள்கள்


பகுப்பு:சகாரன்பூர் மாவட்டம்
பகுப்பு:கலவரங்கள்
பகுப்பு:2017 நிகழ்வுகள்
ஐக்கிய அமெரிக்காவின் வெளியுறவுத்துறை

**ஐக்கிய அமெரிக்காவின் வெளியுறவுத் துறை** (*United States Department of State*) என்பது அமெரிக்க கூட்டாட்சி அரசின் நிர்வாகத் துறைகளில் ஒன்றாகும். இத்துறையின் தற்போதைய செயலாளர் (அமைச்சர்) *மார்க்கோ ரூபியா* ஆவார். இத்துறை நாட்டின் வெளியுறவுக் கொள்கை மற்றும் இராஜதந்திர உறவுகளுக்குப் பொறுப்பாகும்.  மேலும் மற்ற நாடுகளின் வெளியுறவு அமைச்சகத்திற்கு சமமானது. இத்துறையின் முதன்மை கடமைகள், அமெரிக்க அதிபருக்கு பன்னாட்டு உறவுகள் குறித்து ஆலோசனை வழங்குதல், இராஜதந்திர பணிகளை நிர்வகித்தல், பன்னாட்டு ஒப்பந்தங்கள் மேற்கொள்வதற்கு பேச்சுவார்த்தை நடத்துதல், வெளிநாடுகளில் உள்ள தனது சொந்த  குடிமக்களைப் பாதுகாத்தல் மற்றும் ஐக்கிய நாடுகள் அவையில் அமெரிக்காவைப் பிரதிநிதித்துவப்படுத்துதல் ஆகியவை ஆகும்.

அமெரிக்க அரசில் 1789ல் நிறுவப்பட்ட இத்துறை , அமெரிக்க வெளியுறவுச் செயலாளரால் தலைமை தாங்கப்படுகிறது. வெளியுறவுத்துறை நேரடியாக அமெரிக்க அதிபரிடம் அறிக்கை வழங்குகிறது. மேலும் வெளியுறவு அமைச்சர், அமெரிக்க அதிபரின் அமைச்சரவையில் உறுப்பினராக உள்ளார். தற்போது இந்தப் பதவியை 2025 முதல் **மார்கோ ரூபியோ** வகித்து வருகிறார்.

## மேற்கோள்கள்

பகுப்பு:ஐக்கிய அமெரிக்காவின் அரசுத் துறைகள்
கட்டா சட்டமன்றத் தொகுதி

**கட்டா சட்டமன்றத் தொகுதி** *(Khadda Assembly constituency)* என்பது இந்தியாவின் உத்தரப் பிரதேச மாநில சட்டமன்றத்தில் உள்ள 403 சட்டமன்றத் தொகுதிகளில் ஒன்றாகும். இத்தொகுதியானது குஷிநகர் மாவட்டத்தில் அமைந்துள்ளது. இது குசிநகர் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும்.
## சட்டமன்ற உறுப்பினர்கள்

## தேர்தல் முடிவுகள்
### 2022

## மேற்கோள்கள்

பகுப்பு:உத்தரப் பிரதேச சட்டமன்றத் தொகுதிகள்
காதலே ஜெயம்

***காதலே ஜெயம்*** (*Kadhale Jayam*) என்பது 2004 ஆம் ஆண்டு வெளியான இந்திய தமிழ் காதல் நகைச்சுவைத் திரைப்படமாகும்.  வி. நடராஜன் இயக்கிய இப்படத்தில், நடராஜன், சுதீப், சுவாதிகா, பிரீத்தி வர்மா ஆகியோர் நடித்துள்ளனர்.

## நடிகர்கள்

## தயாரிப்பு
புதுச்சேரி தொழிலதிபரான வி. நடராஜன், தனது நடராஜன் பிலிம்ஸ் என்ற பதாகையின் கீழ் இப்படத்தை இயக்கி, நடித்து, தயாரித்துள்ளார். படத்தில் சுதீப், ஸ்வாதிகா, பிரீத்தி வர்மா ஆகியோர் மற்ற வேடங்களில் நடித்தனர்.  இயக்குநர் நடராஜனின் கூற்றுப்படி சுவாதி (படத்திற்காக தனது பெயரை ஸ்வாதிகா என்று மாற்றிக்கொண்டார்), கதாநாயகியாக நடிக்கவிருந்தார், ஆனால் பிரீத்தி வர்மா கதாநாயகியாக நடித்தால், அவருக்கு வேறு ஒரு பொருத்தமற்ற கதாபாத்திரம் வழங்கப்பட்டது. படத்தின் விளம்பரங்களில் தன்னைச் சேர்க்காததற்காக படத்தின் தயாரிப்பாளர்கள் மீது அவர் கோபமாக இருந்தார்.

## இசை
இப்படத்திற்கு சௌந்தர்யன் இசையமைத்தார்.  பாடல் வரிகளை வி. நடராஜன் எழுதினார்.

* "என் மனது ஓரம்"
* "செல்லப்பா செல்லப்பா"
* "சைட் அடிச்சா"
* "ஜிகு ஜிகு"

## வரவேற்பு
"ஆனால் படம் அவ்வளவு மோசமில்லை, நடுத்தரமான திரைக்கதை, நடராஜன் தனது பாத்திரத்தை நேர்மையுடன் நடித்ததுள்ளார்" என்று *சென்னை ஆன்லைனில்* மாலினி மன்னாத் எழுதினார். [...] தொழில்துறையால் புறக்கணிக்கப்பட்ட ஸ்வாதிகா, முதலாளி நடராஜுக்கு ஒளி ஏற்றிய சித்ராவாக தனது பாத்திரத்தை மிகவும் திறமையாக செய்துள்ளார். வடிவேலுவின் நகைச்சுவை சுவாரஸ்யமாக இருக்கிறது. அவரது முந்தைய பல படங்களை விட மிகச் சிறந்துள்ளது". 

இந்தப் படம் அவ்வப்போது ராஜ் தொலைக்காட்சியில் ஒளிபரப்பாகிறது.   இந்தப் படத்திற்குப் பிறகு, நடராஜன் ஒரு முன்னணி தமிழ் நடிகருடன் ஒரு படத்தில் இணையவிருந்தார், ஆனால் எந்தப் படமும் இதுவரை வெளிவரவில்லை.  பின்னர் நடஜரன் வி.என்.ஆர் என்ற திரைப் பெயரில் *கஜா* (2009) என்ற படத்தைத் தயாரித்து நடித்தார். 

## மேற்கோள்கள்

பகுப்பு:2004 தமிழ்த் திரைப்படங்கள்
மார்கோ ரூபியோ

**மார்கோ அண்டோனியோ ரூபியோ** (*Marco Antonio Rubio*) (பிறப்பு:28 28, 1971), கியூபா-அமெரிக்காவின் இரண்டாவது தலைமுறை அரசியல்வாதியும், ஐக்கிய அமெரிக்காவின் வெளியுறவுத்துறையின் 72வது செயலாளரும் (அமைச்சர்) ஆவார். அமெரிக்க அதிபர் டோனால்ட் டிரம்ப்பின் அமைச்சரவையில் வெளியுறவுத் துறை செயலாளராக (அமைச்சர்) பணிபுரிகிறார்.
முன்னர் இவர்  புளோரிடா மாகாணத்திலிருந்து  ஐக்கிய அமெரிக்க மூப்பவைக்கு செனட்டராக தேர்வு செய்யப்பட்டு, சனவரி 3, 2011 முதல் சனவரி 20, 2025 முடிய பணியாற்றினார். 
குடியரசுக் கட்சியை சார்ந்த மார்கோ ரூபியோ 2000ஆம் ஆண்டில் புளோரிடா மாகாணச் சட்டமன்றத்திற்கு தேர்வு செய்யப்பட்டு, அவைத் தலைவராக 2006 முதல் 2008 வரை சேவை செய்தார்.

நவம்பர் 2024ல் அமெரிக்க அதிபர் டோனால்ட் டிரம்ப், மார்கோ ரூபியோவை ஐக்கிய அமெரிக்காவின் வெளியுறவுத்துறையின் செயலாளராக (அமைச்சர்) நியமித்தார். செனட்டின் ஒப்புதலுக்குப் பின் மார்கோ ரூபியோ 20 சனவரி 2025 அன்று வெளியுறவுத் துறை செயலாளராக பணியேற்றார். அமெரிக்க வரலாற்றில் இப்பதவியை வகிக்கும் முதல் எசுப்பானிய-அமெரிக்கர், மார்கோ ரூபியோ ஆவார்.

## மேற்கோள்கள்

## பிற இணையதளங்கள்

*Senator Marco Rubio  official U.S. Senate website
*Marco Rubio for President campaign website

பகுப்பு:1971 பிறப்புகள்
பகுப்பு:வாழும் மக்கள்
பகுப்பு:குடியரசுக் கட்சி (ஐக்கிய அமெரிக்கா) அரசியல்வாதிகள்
கோய்ச்சூமான்

**கோய்ச்சூமான்**   (*Khoijuman*) இந்தியாவிலுள்ள மணிப்பூர் மாநிலத்தின் பிசுணுப்பூர் மாவட்டத்தில் அமைந்துள்ள ஒரு சிறிய கிராமமாகும். இது இம்பால் நகரத்திற்கு தெற்கே சுமார் 30கிமீ தொலைவில் அமைந்துள்ளது.  

## மக்கள் தொகையியல்
2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, கோய்ச்சூமான் கிராமத்தில் சுமார் 3000 நபர்கள் வசித்தனர். இம்மக்கள் தொகையில் 1460  நபர்கள் ஆண்களாகவும், 1490  நபர்கள் பெண்களாகவும் இருந்தனர்.

## சுற்றுலா இடங்கள்
கோய்ச்சூமான்  கிராமத்தில் ஒரு லைகான் என்ற இசைத்திருவிழா நடைபெறுகிறது. அங்கு இந்த கிராமத்தைச் சேர்ந்த மணிப்புரி மக்கள் அனைவரும் ஆண்டுதோறும் கிரிகோரியன் நாட்காட்டியின் மார்ச்-ஏப்ரல் மாதத்தில் லைகான் திருவிழாவைக் கொண்டாடுகின்றனர். இத்திருவிழா உமாங் லாய் அரோபா என்ற பெயராலும் அறியப்படுகிறது.

## புவியியல்

*கோய்ச்சூமான்* கிராமம் மேலும் 4 பிரிவுகளாகப் பிரிக்கப்பட்டுள்ளது. 
* கோய்ச்சூமான் குனௌ
* கோய்ச்சூமான் குல்லன்
* கோய்ச்சூமான் கீதெல்(சந்தை)
* கோய்ச்சூமான் கபுய்

இக்கிராமம் 2011 ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி,சுமார் 77% எழுத்தறிவு கொண்டதாக இருந்தது.
*பெண்கள் = 68%
*ஆண்கள் = 86%.

## விளையாட்டு
நானோ தோக்சோம் (பிறப்பு 8 ஜனவரி 1991) மணிப்பூர் மாவட்டத்தின் பிசுணுப்பூர் மாவட்டத்தில் உள்ள கோய்ச்சூமான் மானிங் லெய்காய் கிராமத்தைச் சேர்ந்த இந்திய குத்துச்சண்டை வீரர் ஆவார். 

## மேலும் பார்க்கவும்
*பிசுணுப்பூர்

## மேற்கோள்கள்

## வெளி இணைப்புகள்
*Khoijuman youth show the path : 15th dec14 ~ E-Pao! Headlines, http://e-pao.net/GP.asp?src=6..151214.dec14
*Extended weather forecast for Khoijuman khullen: 15 days forecast for Khoijuman khullen, Manipur, https://www.skymetweather.com/forecast/weather/india/manipur/bishnupur/khoijuman%20khullen/extended-forecast

பகுப்பு:மணிப்பூரிலுள்ள கிராமங்கள்
பகுப்பு:பிஷ்ணுபூர் மாவட்டம்
தலகுப்பா

**தலகுப்பா அல்லது தாலகுப்பா** *(Talaguppa or Taalaguppa)*  என்பது இந்தியாவின் கர்நாடகா மாநிலத்தில் உள்ள சாகரா வட்டத்தில்ல் அமைந்துள்ள ஒரு கிராமமாகும். தேசிய நெடுஞ்சாலை எண்.206 (பெங்களூரு - ஹொன்னவரா) தலகுப்பா கிராமத்தின் வழியாக செல்கிறது. இந்தக் கிராமம் வட்டத்தின் மையமான சாகராவிலிருந்து 14.37 கி.மீ தொலைவிலும், சிவமோகாவிலிருந்து 77.68 கி.மீ தொலைவிலும், பெங்களூருவிலிருந்து 373 கி.மீ தொலைவிலும் உள்ளது. இது இந்தியாவின் மிக உயரமான நீர்வீழ்ச்சியான ஜோக் நீர்வீழ்ச்சியிலிருந்து 14 கி.மீ தொலைவிலும் அமைந்துள்ளது. மேலும் தலகுப்பாவானது ஜோக் நீர்வீழ்ச்சியை இணைக்கும் ரயில்வே முனையமாகும். பாக்கு மற்றும் நெல் ஆகியவை இங்கு அதிகம் பயிரிடப்படும் பயிர்களாகும். ஜோக் நீர்வீழ்ச்சி மற்றும் லிங்கனமக்கி அணையிலிருந்து உற்பத்தி செய்யப்படும் மின்சாரத்திற்கான முக்கிய இருப்பு நிலையம் இங்கு அமைந்துள்ளது.
## கோவில்கள்
இந்தக் கிராமத்தில் மூன்று பெரிய கோயில்கள் உள்ளன.

*  ஸ்ரீ கடம்பேஸ்வரர் கோயில்
*  ஸ்ரீ வீரபத்ரேஸ்வரர் கோயில்
*  ஸ்ரீ ரங்கநாதர் கோயில்
*  ஸ்ரீ சௌடேஸ்வரி கோவில் யாதவகேரி
பயணிகள் பங்களாவுக்கு அருகில் ஒரு மசூதியும், ஒரு தேவாலயமும் உள்ளது.
அருகிலுள்ள கிராமங்கள் கான்லே (5.294 கிமீ), சிரவந்தே (7.201 கிமீ), சைதுரு (7.446 கிமீ), மசுரு (11.78 கிமீ), கெளடி (11.82 கிமீ), சாகாரா நகரம் (14.37 கிமீ), மால்வே (15.26 கிமீ ஆகும்
## போக்குவரத்து
தலகுப்பா பெங்களூரு மற்றும் சிவமொக்காவிலிருந்து ரயில் மூலம் இணைக்கப்பட்டுள்ளது.  மற்றும் ஜோக் நீர்வீழ்ச்சியுடன் இணைக்கும் இடமாகும். அகல ரயில் பாதை மாற்றத்திற்குப் பிறகு, இந்திய ரயில்வே மைசூரு தலகுப்பா மற்றும் மைசூரு - தலகுப்பா பெங்களூரு - தலகுப்பா விரைவு ரயில், ஷிவமொக்கா டவுன் - தலகுப்பா பயணிகள் இடையே தினசரி ரயில் போக்குவரத்து அறிமுகப்படுத்தியுள்ளது. நகரங்களை இணைக்கும் விரைவு ரயில். சிவமொக்காவிற்கும் தலகுப்பாவிற்கும் இடையிலான குறுகிய ரயில் பாதை 1938 ஆம் ஆண்டு ஆங்கிலேயர்களால் அமைக்கப்பட்டது. 1939 ஆம் ஆண்டில், மிர்சா இசுமாயில் இந்த பாதையில் முதல் பயணத்தை மேற்கொண்டு சாகரா நகரத்தைப் பார்வையிட்டார். இந்த ரயில் இணைப்பு தலகுப்பாவிலிருந்து 12 கி.மீ தொலைவில் உள்ள ஜோக் நீர்வீழ்ச்சிக்கு அணுகலை வழங்கியது. நல்வாடி கிருஷ்ணராஜ உடையார், ஜெயசாமராஜ் உடையார், சர் எம் விசுவேசுவரய்யா, லால் பகதூர் சாஸ்திரி மற்றும் மொரார்ஜி தேசாய் போன்ற பிரபலங்கள் ஜோக் நீர்வீழ்ச்சியை அடைய இந்தப் பாதையைப் பயன்படுத்தினர்.தலகுப்பாவை உத்தர கன்னட மாவட்டத்தில் உள்ள ஹொன்னவராவுடன் புதிய ரயில் பாதை மூலம் இணைக்க ஒரு திட்டம் உள்ளது, இது மும்பைக்கும் தென்னிந்தியாவிற்கும் இடையே ஒரு குறுகிய மாற்று ரயில் பாதையாக இருக்கும். கர்நாடக மாநில சாலைப் போக்குவரத்துக் கழகம் மற்றும் தனியார் பேருந்து சேவைகள் தலகுப்பாவிற்கு இயக்கப்படுகின்றன.
## மேற்கோள்கள்

http://www.deccanherald.com/content/79450/railcars-last-stop.html

பகுப்பு:சிமோகா மாவட்டக் கிராமங்கள்
ஏரியல் டியூரண்ட்

**ஏரியல் டியூரண்ட்** (*Ariel Durant*, 1898 - 25 அக்டோபர் 1981)  என்பவர் உக்ரைனில் பிறந்த அமெரிக்க ஆராய்ச்சியாளரும், எழுத்தாளரும் ஆவார். இவர் தன் கணவர் வில்லியம் ஜேம்ஸ் டியூரண்ட்டுடன் *[[தி ஸ்டோரி ஆப் சிவிலைசேசன்|நாகரீகத்தின் கதை]]* புத்தகத்தின் இணை ஆசிரியராக இருந்தார். பொது புனைவு அல்லாத புத்தகத்திற்கான புலிட்சர் பரிசு அவர்களுக்கு வழங்கப்பட்டது.

## வாழ்க்கை வரலாறு
thumb|1967-ல் லாஸ் ஏஞ்சல்ஸில் உள்ள தங்கள் வீட்டின் நூலகத்தில் ஏரியல் மற்றும் வில் டியூரண்ட்
ஏரியல் டுரான்ட், உருசியப் பேரரசின் (தற்போது கமெல்னிட்ஸ்கி, உக்ரைன்) கமெல்னிட்ஸ்கியில், யூத பெற்றோர்களான எதெல் அப்பெல் காஃப்மேன் மற்றும் ஜோசப் காஃப்மேன் ஆகியோருக்கு பிறந்தார். இவரது இயற்பெயர் **சாயா காஃப்மேன்**  என்பதாகும். ஏரியல் பின்னர் ஐடா என்ற பெயரைப் பெற்றார்.  இவரது குடும்பம் 1900 இல் அங்கிருந்து குடிபெயர்ந்து, 1900–01 இல் லண்டனில் பல மாதங்கள் வசித்து பின்னர் அமெரிக்காவிற்கு, 1901 இல் வந்து சேர்ந்தது. இவருக்கு சாரா, மேரி, ஃபுளோரா என்ற மூன்று அக்காள்களும், ஹாரி, மாரிஸ், மைக்கேல் ஆகிய மூன்று அண்ணன்களும் இருந்தனர்.  ஃபுளோரா ஏரியலின் தோழியாகவும், சில சமயங்களில் உதவியாளராகவும் இருந்தார். 

நியூயார்க் நகரில் உள்ள ஃபெரர் மாடர்ன் பள்ளியில் மாணவியாக இருந்தபோது தன் வருங்கால கணவரான டியூரண்டை சந்தித்தார். அப்போது அவர் அந்தப் பள்ளியில் ஆசிரியராக இருந்தார். ஆனால் ஏரியலை மணக்க அவர் தனது பதவியை விட்டு விலகினார். திருமணத்தின் போது, 1913 அக்டோபர் 31 அன்று, ஏரியலுக்கு 15 வயதும், வில் டியூராண்ட்டுக்கு கிட்டத்தட்ட 28 வயதும் ஆகும்.  திருமணம் நியூயார்க் நகர மண்டபத்தில் நடந்தது. இந்த இணையருக்கு எதெல் பென்வெனுடா டுரான்ட் (1919–1986)  என்ற ஒரு மகள் இருந்தாள். மேலும் ஏரியலின் சகோதரி ஃபுளோரா காஃப்மேன் லிப்சுல்ட்ஸ் மற்றும் அவரது முன்னாள் கணவர் ஜோசப் பெர்னார்ட் லிப்சுல்ட்ஸ் (1928 இல் விவாகரத்து பெற்றார்) ஆகியோரின் மகனான லூயிஸ் ரிச்சர்ட் "லிப்சுல்ட்ஸ்" டுரான்ட் (1917–2008) என்ற மகனைத் தத்தெடுத்தார்.

ஷேக்ஸ்பியரின் *[[த டெம்பெஸ்ட்|தி டெம்பஸ்டில்]]* வரும் கதாபாத்திரத்தின் தாக்கத்தால் ஏரியல் டுரான்ட் தனது முதல் பெயரை ஏரியல் என்று சட்டப்பூர்வமாக மாற்றிக்கொண்டார், இது இவரின் கணவர் இவருக்கு வழங்கிய புனைபெயராகும், ஏனெனில் இவர் "ஒரு பையனைப் போல வலிமையானவர், துணிச்சலானவர், மேலும் எல்ஃப் என்னும் சிறுதெய்வம் போல வேகமானவர், குறும்புக்காரர்" என்று கூறினார். 

1968 ஆம் ஆண்டில், *தி ஸ்டோரி ஆப் சிவிலைசேசன்* நூலின் பத்தாவது தொகுதியான *ரூசோ அண்ட் ரிவலேசன்* நூலுக்காக டியூரண்ட்டுக்கு பொது புனைகதை அல்லாதவற்றுக்கான புலிட்சர் பரிசு வழங்கப்பட்டது. 1977 ஆம் ஆண்டில், ஜெரால்ட் ஃபோர்ட்டால் இவர்களுக்கு பிரசிடண்ட் மெடலெ ஆப் பிரீடம்  பதக்கம் வழங்கப்பட்டது, மேலும் லாஸ் ஏஞ்சல்ஸ் நகரத்தால் ஏரியல் "ஆண்டின் சிறந்த பெண்" என்று கௌரவிக்கபட்டார். 1976 ஆம் ஆண்டில், அமெரிக்க சாதனை அகாடமியின் கோல்டன் பிளேட் விருதை டியூரண்ட்டுக்கு வழங்கப்பட்டது 

1978 ஆம் ஆண்டில் சைமன் (ம) ஸ்கஸ்டர் வெளியிட்ட 420 பக்க கூட்டு சுயசரிதையை டியூரண்ட்கள் எழுதினர் ( *ஒரு இரட்டை சுயசரிதை* ; பின்னர்  ).

1981 ஆம் ஆண்டு டியூரண்ட் இணையர் இரண்டு வார இடைவெளியில் இறந்தனர். கலிபோர்னியாவின் லாஸ் ஏஞ்சல்ஸில் உள்ள வெஸ்ட்வுட் வில்லேஜ் மெமோரியல் பார்க் கல்லறைத் தோட்டத்தில் இவர்களின் உடல்கள் அடக்கம் செய்யப்பட்டன. 

## மேற்கோள்கள்

பகுப்பு:1981 இறப்புகள்
பகுப்பு:1898 பிறப்புகள்
பகுப்பு:அமெரிக்க எழுத்தாளர்கள்
பகுப்பு:அமெரிக்க யூதர்கள்
பகுப்பு:அமெரிக்க வரலாற்றாளர்கள்
செர்லி (2024 ஆங்கிலத் திரைப்படம்)

**செர்லி (2024 ஆங்கிலத் திரைப்படம்)** (*Shirley (2024 film)*) என்பது 2024 ஆம் ஆண்டில் வெளியான அமெரிக்க வரலாற்று நாடகத் திரைப்படமாகும். இப்படத்தை ஜான் ரிட்லி எழுதி இயக்கியுள்ளார். இத்திரைப்படத்தில் ரெஜினா கிங் முன்னணி கதாபாத்திரத்தில் நடித்துள்ளார்.

## படக்கரு
இப்படம் அமெரிக்க காங்கிரசுக்குத் தேர்ந்தெடுக்கப்பட்ட **முதல் கறுப்பினப்** பெண்ணான செர்லி சிசுசோம் 1972 ஆம் ஆண்டு சனாதிபதித் தேர்தல் பிரசாரத்தை மையமாகக் கொண்டு உருவாக்கப்பட்டுள்ளது. அவர் சந்தித்த அரசியல் தடைகள், அவரது குடும்பத்தினரின் உணர்வுகள் இதில் விவரிக்கப்பட்டுள்ளன. இந்தத் திரைப்படம் பல அரசியல், சமூகப் பிரச்சினைகளைத் தைரியமாகக் கையாள்கிறது.

## வெளியீடு
செர்லி திரைப்படம் மார்ச் 15, 2024 அன்று அமெரிக்காவில் குறிப்பிட்ட திரையரங்குகளில் வெளியானது. பின்னர் இது மார்ச் 22, 2024 அன்று நெட்ஃபிக்ஸ் ஓடிடி தளத்தில் உலகளாவிய ரீதியில் வெளியிடப்பட்டது. விமர்சகர்களிடமிருந்து இப்படம் பரவலாக நல்ல வரவேற்பைப் பெற்றுள்ளது.

## மேற்கோள்கள்

பகுப்பு:2024 ஆங்கிலத் திரைப்படங்கள்
பகுப்பு:2024 திரைப்படங்கள்
பகுப்பு:அமெரிக்கத் திரைப்படங்கள்
பகுப்பு:நெற்ஃபிளிக்சு அசல் திரைப்படங்கள்
பகுப்பு:உண்மை நிகழ்வுகளைத் தழுவிய திரைப்படங்கள் - அமெரிக்கா
மெத்தில்டிரைமெத்தாக்சிசிலேன்

**மெத்தில்டிரைமெத்தாக்சிசிலேன்** (*Methyltrimethoxysilane*) என்பது C4H12O3Si என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். CH3Si(OCH3)3 என்ற அமைப்பு வாய்ப்பாட்டாலும் இந்த கரிமச் சேர்மத்தை அடையாளப்படுத்தலாம். நிறமற்றதாகவும் கட்டற்று பாயும் திரவமாகவும் காணப்படுகிறது. சிலிக்கோன்கள் எனப்படும் பாலிசிலாக்சேன் பலபடிகளைத் தயாரிப்பதில் இது ஒரு குறுக்கு இணைப்பியாகும். 
## தயாரிப்பு
பொதுவாக மெத்தில்டிரைகுளோரோசிலேன் மற்றும் மெத்தனால் ஆகியவற்றை வினைபுரியச் செய்து  மெத்தில்டிரைமெத்தாக்சிசிலேன் தயாரிக்கப்படுகிறது:

:CH3SiCl3 + 3 CH3OH → CH3Si(OCH3)3 + 3 HCl

ஆல்க்கைல்குளோரோசிலேன்களின் ஆல்ககாலாற்பகுப்பு வினை பொதுவாக ஓர் இரு மூலக்கூறு அணுக்கருநாட்ட  பதிலீட்டு வினை  பொறிமுறையின் மூலம் தொடர்கிறது. குளோரைடு போன்ற நல்ல வெளியேறும் குழுக்களை இடமாற்றம் செய்யும் போது அணுக்கருநாட்ட  தாக்குதலின் போது உள்ளமைவின் தலைகீழ் மாற்றம் சாதகமாக அமைகிறது. இதற்கு நேர்மாறாக, ஆல்காக்சைடு போன்ற மோசமான வெளியேறும் குழுக்களின் இடப்பெயர்ச்சி தக்கவைப்புக்கு சாதகமாக உள்ளது.

மெத்தில்டிரைமெத்தாக்சிசிலேன் நான்முகி வடிவத்தைக் கொண்டுள்ளது.  பெரும்பாலும் sp3 கலப்பினமாக விவரிக்கப்படுகிறது. C3v புள்ளி சமச்சீர்மையை இலட்சியப்படுத்தியுள்ளது. 

இச்சேர்மத்தின் நீராற்பகுப்பு அமில மற்றும் கார நிலைமைகள் இரண்டிலும் தொடர்கிறது. அமில நிலைமைகளின் கீழ், மெத்தில்டிரைமெத்தாக்சிசிலேனுக்கான தொடர்ச்சியான நீராற்பகுப்பு விகிதங்கள் ஒவ்வொரு படியிலும் குறைகின்றன. கார நிலையில் இதற்கு நேர்மாறாக உள்ளது..

## மேற்கோள்கள்


பகுப்பு:ஆல்காக்சைடுகள்
பகுப்பு:சிலில் ஈதர்கள்
விலங்கு பல்லுயிரிய வலை

**விலங்கு பல்லுயிரிய வலை** (*Animal Diversity Web*) என்பது ஓர் இலாப நோக்கற்ற அமைப்பாகும். இது ஓர் இணையத் தரவுத்தள தளச்சேவையினை வழங்குகிறது. இது இயற்கை வரலாறு, வகைப்பாடு, இனப் பண்புகள், பாதுகாப்பு உயிரியல், விலங்குகளின் இனங்கள் குறித்த விநியோக தகவல்களைச் சேகரிக்கிறது. இந்த இணையதளத்தில் புகைப்படங்கள், ஒலிக் கோப்புகள், மெய்நிகர் அருங்காட்சியகம் ஆகியவை உள்ளன.

உள்ளூர், தொடர்புடைய தரவுத்தளம் மிச்சிகன் பல்கலைக்கழகத்தின் ஊழியர்கள், மாணவர் பங்களிப்பாளர்களால் பராமரிக்கப்படுகிறது. இணையம், திறன்பேசி செயலிப் பயன்பாடுகள் மூலமும் இதை அணுகலாம். இது பள்ளி ஆசிரியர்களுக்கான வளங்களை வழங்குகிறது (கே-12 பயிற்றுவிப்பாளர்கள்). பெரும்பாலும் பாலூட்டிகள் மற்றும் கிட்டத்தட்ட கையாளக்கூடிய மண்டை ஓடுகளின் தொகுப்பைக் கொண்ட ஒரு மெய்நிகர் அருங்காட்சியகமாகச் செயல்படுகிறது.

## பின்னணி
விலங்கு பல்லுயிரிய வலை 1995ஆம் ஆண்டு மிச்சிகன் பல்கலைக்கழகத்தின் முன்னாள் உயிரியல் பேராசிரியரான பிலிப் மியர்சால் உருவாக்கப்பட்டது. இந்த தளம் சுமார் 2,150 விலங்குச் சிற்றினங்களுக்கான பதிவுகளைக் கொண்டிருந்தது. இவை 11,500 படங்கள், 725 ஒலிக்கோப்புகளால் குறிப்பிடப்படுகின்றன. விபத உயர் வகைபிரித்தல் குழுக்களின் 250க்கும் மேற்பட்ட கணக்குகளைக் கொண்டுள்ளது.

வலைத்தளத்திற்கு பங்களிக்கும் பெரும்பாலானவர்கள் இளநிலை மாணவர்கள் ஆவர். விபத அமெரிக்கா முழுவதும் 30 கல்லூரிகள்,  பல்கலைக்கழகங்களுடன் இணைந்து செயல்படுகிறது. இளநிலை மாணவர்கள் பெரும்பாலும் தங்கள் பாடத்திட்டத் தேவைகளின் ஒரு பகுதியாக இனங்கள் குறித்த அறிக்கைகளை சமர்ப்பிக்கிறார்கள். ஒவ்வொரு கணக்கையும் விபத பேராசிரியர்களும் ஊழியர்களும் திருத்துகின்றனர். நவம்பர்  நிலவரப்படி, விலங்கு பன்முகத்தன்மை வலை 3,675 பங்களிப்பாளர்களைக் கொண்டிருந்தது.

## பணியாளர்கள்
விலங்கு பல்லுயிரிய வலையின் தற்போதைய ஊழியர்கள் மிச்சிகன் பல்கலைக்கழகத்தில் பணிபுரிகின்றனர் (2017ஆம் ஆண்டு நிலவரப்படி:

* பில் மியர்சு, இயக்குநர் மற்றும் விலங்கு பல்லுயிரிய வலை நிறுவனர். விலங்கியல் அருங்காட்சியகத்தில் பாலூட்டிகளின் கண்காணிப்பாளர் மற்றும் சுற்றுச்சூழல் மற்றும் பரிணாம உயிரியல் பேராசிரியர் 
* டிரிசியா ஜோன்சு, கல்வி ஆராய்ச்சியாளர், மதிப்பீடு மற்றும் பயன்பாட்டு ஒருங்கிணைப்பாளர் மற்றும் தள வடிவமைப்பு ஆலோசகர்.
* ரோஜர் எஸ்பிநோசா, உள்ளடக்க மேலாண்மை, எக்ஸ்எம்எல் வார்ப்புருக்கள், தேடுபொறிகள் மற்றும் வகைபிரித்தல் தரவுத்தளத்தில் தொழில்நுட்ப முன்னணியாளர்.
* தான்யா டுவே, உள்ளடக்க நிபுணர், பாடத்திட்ட ஆலோசகர் மற்றும் விபவ பராமரிப்பு.
* ஜோர்ஜ் அம்மண்ட், உள்ளடக்க நிபுணர், பாடத்திட்ட ஆலோசகர் மற்றும் விபவ பராமரிப்பு.

## மேற்கோள்கள்

### வெளியிணைப்புகள்

* 

பகுப்பு:தரவுத்தளங்கள்